Ekw Pilate kaa itashuwaataat Jesus chechii chistuhtahaakanuyich chechii nituu pishishtehwaakanuyich.
Anichii maak shimaakanishach chii ushihtaauch uchimaau astutiniyuu kaa kaasutewaayikwaau niipisiyaahtikw e aapachihtaatwaau.
Kaa pushchishkamutiyaatwaau Jesus aniyuu astutiniyuu.
Kaye e chinwekaniyich akuhpiyuu e mihkwekaniyich chii pushchishkamutiyeuch.
Chii maayeyimeuch mwehch e maamihchimaatwaau e itaatwaau,
“Eukw chiya Jewa iinuuch uchisheuchimaamuwaauh.”
Kaye chii utaamihkwehweuch utihchiiwaau e aapachihtaatwaau.
Miin kaa wiiwiit Pilate kaa itaat aniyuu Jewa iinuuh,
“Miin chika pechi wiiwiihtahaakanuu uu naapeu chechii waapahtamekw ekaa miskamuch taan chechii ishi nishuuwanaachimak niya wii.”
Ekw Jesus kaa pechi wiiwiit anit aniyuu chisheuchimaaukuuhpaaneu wiichiyuu e chichishkahk aniyuu uchimaau astutiniyuu kaa kaasutewaayikwaau niipisiyaahtikuhch kaa uhchi ushihtaakanuyich kaye maak aniyuu kaa chinwekaniyich akuhpiyuu kaa mihkwekaniyich e chichishkahk.
Ekw Pilate kaa itaat aniyuuh Jewa iinuuh,
“Kanawaapamaahkw maa uu naapeu.”
Anichii maak kaa niikaanapitwaau ayimiheuchimaauch ekw maak anichii Jewa iinuuh kaa niikaanishkuwaatwaau iskutak wiyaapamaatwaau Jesus,
chii tepweuch e itwetwaau,
“Chiistaaskuhwaahkw,
chiistaaskuhwaahkw.”
Pilate chii iteu,
“Chiyawaau nituu chiistaaskuhwaahkw.
Namui nimiskamuwaan taan kaa ishi machituutamukwe.”
Ekw anichii Jewa iinuuch kaa nishkweushihaatwaau Pilate e itaatwaau,
“Nitayaanaan wiishuwewin,
itashteu anit niwiishuwewinaahch chechii itashuwaanuyich chechii nipahaakanuut aniyuu e chii itwet wiya e aawit Chishemanituuh Ukusisa.”
Pilate maak kaa pehtahk uyuu e iinaanuyich,
etituu chii sechisuu.
Ekw miin kaau kaa piihchet anite chisheuchimaaukamikuhch ekw kaa kakwechimaat Jesus,
“Taanite wehchiyin.”
Namui uhchi chistuu Jesus.
Ekw Pilate kaa itaat aniyuu Jesus,
“Namui aa chiwii ayimihiyin.
Namui aa chichischeyihten e ayaayaan tipeyihchichewin chechii itashuweyaan chechii pachishtinikuyin maak chechii chiistaaskuhukuyin.”
Ekw Jesus kaa nishkweushihaat e itaat,
“Mikw chesuwaat Chishemanituu e chii miisk aniyuu chechii ihtuut eukun wehchi ihtakuhch an chechii ihtiyin.
An maak awen chiya e ihtaayin kaa ishi pachischisuwaasit eukw etituu mechi ihtuutahk.”
Uyuu maak kaa itweyich Jesus Pilate,
chii wii pachishteneu.
Ekw mikw anichii Jewa iinuuch kaa tepwetwaau e itwetwaau,
“Paachishtinekwe Jesus namui chiwiichewaakanitutawaawaau chisheuchimaau siisar.
Wesh awen kaa chisheuchimaauhiisut namui nahiihtaweu Caesar.”
Iskutak maak Pilate piyehtahk aniyuu kaa ishi tepuweyich aniyuu Jewa iinuuh wiiyawiitimihch chii ituhtaheu aniyuu Jesus ekw kaa waweyapit anit wiyaaskunichesuu tehtapuwinihch,
anite e asiniihkaanuuniyich e chii asteyich.
Hebrew e ishi ayiminaanuuhch Gabbatha ishinihkaataakanuu anit aniyuu kaa asiniihkaanuuniyich.
Mekwaach maak an e chiishikaach miyaaskachewin makushewin e ayeskuushtaakanuuhch chiishi chiishikaau.
Chekaat maak chii aapihtaachiishikaayuu Pilate kaa itaat aniyuu Jewa iinuuh,
“Kanawaapamaahkw maak uu chichisheuchimaamuwaau.”
Chii ishi taachikweuch maak anichii Jewa iinuuch,
“Nipahaahkw,
nipahaahkw,
chiistaaskuhwaahkw,”
e itwetwaau.
Ekw Pilate kaa itaat,
“Chinituweyiminaawaau aa chechii pachishtinak chichisheuchimaamuwaau chechii chiistaaskuhwaakanuut.”
Ekw aniyuuh kaa niikaanapitwaau ayimiheuchimaauh chii nishkweushihiikuu Pilate e itikut,
“Mikw Caesar nuuchisheuchimaaminaan namui kutak awen.”
Ekw Pilate kaa pachishtinaat Jesus anite aniyuu shimaakanisha e ihtaayich chechii chiistaaskuhwaatwaau aashiteyaahtikuhch.
Ekw kaa chistuhtahaatwaau.